[{"text_idx": "#000006", "text": "Mae\u2019r caffi cymunedol wedi ail agor yn ddiweddar yn dilyn cyfyngiadau COVID. Nawr, mae yna 50-60 o bobl yn ymweld yn wythnosol, ac mae\u2019r rhif yna\u2019n tyfu bob wythnos. Mae\u2019r caffi cymunedol yn darparu prydau bwyd ar gyfer unrhyw un sydd angen un, am rodd awgrymedig, neu am ddim. Ar foreau Gwener mae\u2019r caffi cymunedol yn rhedeg eu Canolfan Gyfeillgarwch, gyda hyd at 40 o bobl yn ymweld. Darpara\u2019r Ganolfan Gyfeillgarwch le i bobl sydd wedi\u2019u hynysu yn gymdeithasol i ddod ynghyd i wneud ffrindiau dros bryd o fwyd twym."}, {"text_idx": "#000007", "text": "\u201cRwy\u2019 wedi gweld pobl yn mynd i\u2019r caffi cymunedol a chymryd mantais o\u2019r prydau bwyd. Roedden nhw, o bosib, yn unig, wedi\u2019u hynysu yn gymdeithasol, ac yn dod i\u2019r caffi cymunedol achos ei fod yn cynnig cyfle iddyn nhw wneud ffrindiau newydd.\u201d"}, {"text_idx": "#000008", "text": "Yn rhan o\u2019r Ganolfan Gyfeillgarwch, mae sesiynau crefft sy\u2019n cael eu cynnal gan artist preswyl Myrtle House. Yn y sesiynau mae ymwelwyr yn creu eitemau sydd o werth iddynt. Hefyd, mae yna ddosbarthiadau dawns a symud yn cael eu cynnal yn y Ganolfan Gyfeillgarwch, i annog defnyddwyr gwasanaeth hy\u0302n i symud ac i wella\u2019u cydbwysedd a sefydlogrwydd craidd. Mae\u2019r Ganolfan Gyfeillgarwch wedi dod yn lle hanfodol i bobl leol ymweld a\u0302 hi."}, {"text_idx": "#000010", "text": "Daw llawer o\u2019r bwyd sy\u2019n cael ei ddefnyddio yn y prydau yn y caffi cymunedol ac yn ystod y Ganolfan Gyfeillgarwch gan FareShare Cymru a FareShare Go. Mae\u2019r amrywiaeth eang o fwyd wedi golygu bod y rhai sy\u2019n ymweld a\u0302 Myrtle House yn gallu cael pryd twym, iachus, gyda rhai pobl na fyddai wedi bwyta\u2019r diwrnod hwnnw oni bai am hyn. Gan fod y bwyd gan FareShare Cymru yn amrywio o wythnos i wythnos, dydy\u2019r caffi ddim yn gweithredu bwydlen osod bellach, nawr mae\u2019n cynnig amrywiaeth i ymwelwyr, gyda phrydau gwahanol bob dydd."}, {"text_idx": "#000012", "text": "Gan fod rhaid i Myrtle House godi\u2019r holl arian sydd ei angen arnyn nhw ar gyfer eu prosiectau cymunedol, mae arwyddo fel aelod FareShare wedi arbed arian iddyn nhw, arian maen nhw wedi gallu buddsoddi mewn mannau eraill. Mae\u2019r bwyd hefyd wedi eu galluogi i ddarparu mynediad at fwyd ffres i bobl, a bwydo mwy o bobl yn gyffredinol."}, {"text_idx": "#000013", "text": "\u201cMae wedi bod o fudd i ni yn ariannol achos bod rhaid i ni godi\u2019r holl arian i wneud ein holl waith cymunedol, ac mae bwydo pobl yn costio arian, felly mae bwyd FareShare Cymru wir wedi helpu.\u201d"}]